title: Komisijos įgyvendinimo reglamentas (ES) 2020/402 2020 m. Kovo 14 d kuriuo tam tikrus gaminius leidžiama eksportuoti tik pagal eksporto leidimą

text:
15.3.2020

                  LT

                  Europos Sąjungos oficialusis leidinys

                  LI 77/1

         KOMISIJOS ĮGYVENDINIMO REGLAMENTAS (ES) 2020/402
         2020 m. Kovo 14 d
         kuriuo tam tikrus gaminius leidžiama eksportuoti tik pagal eksporto leidimą
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. kovo 11 d. Europos Parlamento ir Tarybos reglamentą (ES) 2015/479 dėl bendrų importo taisyklių (1), ypač į jo 5 straipsnį,
         kadangi:

                     (1)

                     nuo koronaviruso SARS-CoV-2 sukeltos epidemiologinės krizės pradžios su juo susijusi liga COVID-19 sparčiai plinta pasaulyje ir taip pat pasiekė Sąjungos teritoriją. Remiantis Europos ligų prevencijos ir kontrolės centro duomenimis, šiuo metu laikoma, kad su užsikrėtimu COVID-19 susijusi rizika Sąjungos gyventojams yra nuo vidutinės iki didelės, vertinant pagal ligos perdavimo tikimybę ir poveikį. Virusas sparčiai plinta Sąjungoje ir gali turėti nepaprastai didelį poveikį visuomenės sveikatai, lemti didelį aukštos rizikos grupių gyventojų mirtingumą ir smarkiai sutrikdyti ekonomiką ir socialinį gyvenimą;

                     (2)

                     atsižvelgiant į visa tai, 1 priede aprašytų asmeninių apsaugos priemonių poreikis jau labai padidėjo. Dėl savo pobūdžio ir vyraujančių aplinkybių tokio tipo priemonės priskiriamos prie pagrindinių produktų, kadangi jų reikia tolesnio ligos plitimo prevencijai ir užkrėstus pacientus gydančių medicinos darbuotojų sveikatos apsaugai;

                     (3)

                     vadovaujantis 2020 m. vasario 13 d. Sveikatos ministrų Tarybos išvadomis, buvo pradėta asmeninių apsaugos priemonių viešųjų pirkimų procedūra pagal Bendrą medicininių atsako priemonių pirkimo susitarimą. Remiantis orientaciniu tvarkaraščiu ir priklausomai nuo padėties rinkoje, ji gali būti užbaigta balandžio mėn. pradžioje;

                     (4)

                     apsauginių medicinos priemonių paklausa pastarosiomis dienomis smarkiai padidėjo ir manoma, kad artimiausioje ateityje ir toliau labai didės, o ne vienoje valstybėje narėje atitinkamai formuosis trūkumas. ES bendrajai rinkai sunku patenkinti reikiamų asmeninių apsaugos priemonių, ypač apsauginių burnos kaukių, paklausą. Šiuo metu dedamos pastangos didinti gamybos pajėgumus. Į tai gali būti atsižvelgiama, jei reikės, atliekant priemonės peržiūrą, atsižvelgiant į besikeičiančią padėtį;

                     (5)

                     šiuo metu asmeninių apsaugos priemonių, kaip antai apsauginių burnos kaukių, gamyba Sąjungoje sutelkta tik keliose valstybėse narėse, būtent Čekijoje, Prancūzijoje, Vokietijoje ir Lenkijoje. Nepaisant skatinimo gaminti daugiau, esamo Sąjungos gamybos lygio ir turimų atsargų neužteks paklausai Sąjungoje patenkinti. Tai ypač aktualu todėl, kad dėl epidemijos ši paklausa didėja, o asmenines apsaugos priemones galima be jokių apribojimų eksportuoti į kitas pasaulio šalis;

                     (6)

                     kai kurios trečiosios šalys jau oficialiai nusprendė apriboti apsaugos priemonių eksportą. Kaip galima suprasti, kitos šalys ėmėsi panašių veiksmų mažiau oficialiai. Kai kurios iš šių šalių taip pat yra tradicinės Sąjungos rinkos tiekėjos ir tai dar labiau didina spaudimą jai;

                     (7)

                     siekiant imtis taisomųjų veiksmų ir užkirsti kelią kritinei padėčiai, Sąjunga suinteresuota, kad Komisija nedelsdama imtųsi ribotos trukmės veiksmų ir užtikrintų, kad asmeninių apsaugos priemonių eksportas vyktų tik pagal leidimą ir taip būtų užtikrinama pakankama pasiūla Sąjungoje bei patenkinta gyvybiškai svarbi paklausa;

                     (8)

                     tam tikrą kiekį konkrečių gaminių gali būti leidžiama eksportuoti konkrečiomis sąlygomis, kaip antai siekiant užtikrinti pagalbą trečiajai šaliai, priklausomai nuo valstybių narių poreikių. Dėl šių leidimų administracinių sąlygų galiojant šioms laikinosioms priemonėms turėtų spręsti pačios valstybės narės;

                     (9)

                     Sąjungoje šios apsaugos priemonės labai reikalingos, ypač ligoninėse, taip pat jų gyvybiškai reikia pacientams, vietoje dirbančiam personalui, civilinės saugos institucijomis. Šie esminiai poreikiai nuolat stebimi pasitelkiant Sąjungos civilinės saugos mechanizmą;

                     (10)

                     kadangi ši priemonė šiuo metu taikoma 1 priede aprašytoms asmeninėms apsaugos priemonėms, gali prireikti peržiūrėti priedo taikymo sritį ir gaminius, kuriems taikomas šis reglamentas;

                     (11)

                     dėl klausimo sprendimo skubumo, pagrįsto greitu COVID-19 infekcijos plitimu, šiame reglamente numatytų priemonių turėtų būti imamasi pagal Reglamento (ES) 2015/479 3 straipsnio 3 dalį;

                     (12)

                     siekiant užkirsti kelią spekuliaciniam atsargų eikvojimui, šis įgyvendinimo reglamentas turėtų įsigalioti jo paskelbimo dieną. Remiantis Reglamento (ES) 2015/479 5 straipsnio 5 dalimi, šios priemonės turėtų galioti šešias savaites,

               PRIĖMĖ ŠĮ REGLAMENTĄ:

            1 straipsnis
            Eksporto leidimas

               1.   Norint eksportuoti iš Sąjungos I priede išvardytas asmeninės apsaugos priemones, nepriklausomai nuo to, ar jos yra Sąjungos kilmės, ar ne, reikalaujama eksporto leidimo, surašyto pagal II priede pateiktą formą. Šį leidimą suteikia valstybės narės, kurioje yra įsisteigęs eksportuotojas, kompetentingos institucijos ir jis išduodamas raštu arba elektroninėmis priemonėmis.

               2.   Be tokio eksporto leidimo eksportas yra draudžiamas.

            2 straipsnis
            Procedūriniai aspektai

               1.   Jei apsaugos priemonės yra vienoje ar daugiau valstybių narių, išskyrus tą, kurioje pateikta paraiška eksporto leidimui gauti, šis faktas nurodomas paraiškoje. Valstybės narės, kuriai pateikta eksporto leidimo paraiška, kompetentingos institucijos nedelsdamos konsultuojasi su atitinkamos (-ų) valstybės (-ių) narės (-ių) kompetentingomis institucijomis ir pateikia susijusią informaciją. Valstybė (-s) narė (-s), į kurią (-as) kreiptasi konsultacijų, per 10 darbo dienų praneša apie bet kokius prieštaravimus dėl tokio leidimo suteikimo ir valstybė narė, kuriai pateikta paraiška, privalo jų paisyti.

               2.   Valstybės narės išnagrinėja eksporto leidimų paraiškas per pagal nacionalinę teisę ar praktiką nustatytiną laikotarpį, kuris negali būti ilgesnis nei 5 darbo dienos nuo tos dienos, kurią kompetentingoms institucijoms buvo pateikta visa reikiama informacija. Išimtinėmis aplinkybėmis ir dėl tinkamai pagrįstų priežasčių tas laikotarpis gali būti pratęstas dar 5 darbo dienomis.

               3.   Spręsdamos, ar suteikti eksporto leidimą pagal šį reglamentą, valstybės narės atsižvelgia į visus svarbius aspektus, įskaitant, kai tinkama, ar eksportu, inter alia, padedama:

                           —

                           vykdyti tiekimo įsipareigojimus pagal bendro pirkimo procedūrą pagal 2013 m. spalio 22 d. Europos Parlamento ir Tarybos sprendimo Nr. 1082/2013/ES dėl didelių tarpvalstybinio pobūdžio grėsmių sveikatai (2) 5 straipsnį;

                           —

                           remti suderintus paramos veiksmus, koordinuojamus pasitelkiant integruotą politinio atsako į krizes mechanizmą (IPCR) arba Europos Komisijos ar kitų Sąjungos institucijų;

                           —

                           reaguoti į pagalbos prašymus, kuriuos trečiosios šalys ar tarptautinės organizacijos pateikė UPCM (Sąjungos civilinės saugos mechanizmui) ir kurie tvarkomi pagal šį mechanizmą;

                           —

                           remti užsienyje veikiančių paramos bendrovių, kurioms taikoma apsauga pagal Ženevos konvenciją, įstatymais nustatytą veiklą, jei ji netrukdo veikti kaip nacionalinei paramos bendrovei;

                           —

                           remti Pasaulio sveikatos organizacijos (PSO) Pasaulinio įspėjimo apie ligų protrūkius ir reagavimo į juos tinklo (GOARN) veiklą;

                           —

                           aprūpinti ES valstybių narių užsienio operacijas, įskaitant karines operacijas, tarptautines policijos misijas ir (arba) civilines tarptautines taikos palaikymo misijas;

                           —

                           aprūpinti ES ir valstybių narių delegacijas užsienyje.

               4.   Valstybės narės gali nuspręsti eksporto leidimo paraiškų nagrinėjimui naudoti elektroninius dokumentus.

            3 straipsnis
            Baigiamosios nuostatos
            Šis reglamentas įsigalioja jo paskelbimo Europos Sąjungos oficialiajame leidinyje dieną ir taikomas šešias savaites. Pasibaigus šiam šešių savaičių laikotarpiui jis automatiškai nustoja būti taikomas.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. Kovo 14 d

                  Komisijos vardu

                  Pirmininkė

               Ursula VON DER LEYEN

            (1)  OL L 83, 2015 3 27, p. 34.

            (2)  OL L 293, 2013 11 5, p. 1.

            I PRIEDAS
            Apsaugos priemonės
            Šiame priede išvardytos priemonės atitinka Reglamento (ES) 2016/425 (1) nuostatas.

                        Kategorija

                        Aprašymas

                        KN kodai

                        Apsauginiai akiniai ir skydeliai

                                    —

                                    Apsauga nuo potencialiai infekcinės medžiagos

                                    —

                                    Apgaubia akis ir veido dalį aplink akis

                                    —

                                    Suderinami su skirtingų modelių filtruojančio antveidžio (FFP) kaukėmis ir veido kaukėmis

                                    —

                                    Permatomas lęšis

                                    —

                                    Daugkartinio naudojimo (gali būti valomi ir dezinfekuojami) arba vienkartiniai

                        ex 9004 90 10
                        ex 9004 90 90

                        Veido skydeliai

                                    —

                                    Veido srities ir susijusių gleivinių (pvz., akių, nosies, burnos) apsaugos nuo potencialiai infekcinės medžiagos priemonės

                                    —

                                    Su snapeliu iš permatomos medžiagos

                                    —

                                    Paprastai su tvirtinimo ant veido priemonėmis (pvz., juostelėmis, kojelėmis)

                                    —

                                    Gali būti su toliau aprašyta burnos ir nosies apsaugos priemone

                                    —

                                    Daugkartinio naudojimo (gali būti valomi ir dezinfekuojami) arba vienkartiniai

                        ex 3926 90 97
                        ex 9020 00 00

                        Burnos ir nosies apsaugos priemonės

                                    —

                                    Kaukės, skirtos apsaugoti dėvintį asmenį nuo potencialiai infekcinės medžiagos ir aplinką nuo potencialiai infekcinės medžiagos, kurią skleidžia kaukę dėvintis asmuo

                                    —

                                    Gali būti su pirmiau aprašytu veido skydeliu

                                    —

                                    Su keičiamu filtru arba be jo

                        ex 6307 90 98
                        ex 9020 00 00

                        Apsauginiai drabužiai

                        Drabužiai (pvz., chalatas, kostiumas), skirti apsaugoti dėvintį asmenį nuo potencialiai infekcinės medžiagos ir aplinką nuo potencialiai infekcinės medžiagos, kurią skleidžia dėvintis asmuo

                        ex 3926 20 00
                        ex 4015 90 00
                        ex 6113 00
                        ex 6114
                        ex 6210 10 10
                        6210 10 92
                        ex 6210 10 98
                        ex 6210 20 00
                        ex 6210 30 00
                        ex 6210 40 00
                        ex 6210 50 00
                        ex 6211 32 10
                        ex 6211 32 90
                        ex 6211 33 10
                        ex 6211 33 90
                        ex 6211 39 00
                        ex 6211 42 10
                        ex 6211 42 90
                        ex 6211 43 10
                        ex 6211 43 90
                        ex 6211 49 00
                        ex 9020 00 00

                        Pirštinės

                        Pirštinės, skirtos apsaugoti mūvintį asmenį nuo potencialiai infekcinės medžiagos ir aplinką nuo potencialiai infekcinės medžiagos, kurią skleidžia mūvintis asmuo

                        ex 3926 20 00
                        4015 11 00
                        ex 4015 19 00
                        ex 6116 10 20
                        ex 6116 10 80
                        ex 6216 00 00

               (1)  2016 m. kovo 9 d. Europos Parlamento ir Tarybos reglamentas (ES) 2016/425 dėl asmeninių apsaugos priemonių, kuriuo panaikinama Tarybos direktyva 89/686/EEB (OL L 81, 2016 3 31, p. 51).

            II PRIEDAS
            1 straipsnyje nurodyto eksporto leidimo formos pavyzdys
            Suteikdamos eksporto leidimus, valstybės narės stengsis užtikrinti, kad išduotoje formoje aiškiai matytųsi leidimo pobūdis. Tai yra eksporto leidimas, kuris galioja visose Europos Sąjungos valstybėse narėse iki jo galiojimo pabaigos dienos.

                        EUROPOS SĄJUNGA

                        Asmeninių apsaugos priemonių eksportas (Reglamentas (ES) 2020/402)

                                    1.

                                    Eksportuotojas
                                    (EORI kodas, jei taikoma)

                                    2.

                                    Leidimo numeris

                                    3.

                                    Galioja iki

                                    4.

                                    Išduodančioji institucija

                                    5.

                                    Paskirties šalis

                                    6.

                                    Galutinis gavėjas

                                    7.

                                    Prekės kodas

                                    8.

                                    Kiekis

                                    9.

                                    Vienetas

                                    10.

                                    Prekės aprašymas

                                    11.

                                    Vieta

                                    7.

                                    Prekės kodas

                                    8.

                                    Kiekis

                                    9.

                                    Vienetas

                                    10.

                                    Prekės aprašymas

                                    11.

                                    Vieta

                                    7.

                                    Prekės kodas

                                    8.

                                    Kiekis

                                    9.

                                    Vienetas

                                    10.

                                    Prekės aprašymas

                                    11.

                                    Vieta

                                    7.

                                    Prekės kodas

                                    8.

                                    Kiekis

                                    9.

                                    Vienetas

                                    10.

                                    Prekės aprašymas

                                    11.

                                    Vieta

                                    12.

                                    Parašas, vieta ir data, antspaudas

               Eksporto leidimo formos aiškinamosios pastabos

            Jei nenurodyta kitaip, privaloma užpildyti visus langelius.
            7 –11 langeliai pakartoti 4 kartus, kad būtų galima prašyti leidimo 4 skirtingiems gaminiams.

                        1 langelis

                        Eksportuotojas

                        Eksportuotojo, kuriam išduodamas leidimas, visas asmenvardis bei adresas ir, jei taikoma, EORI kodas.

                        2 langelis

                        Leidimo numeris

                        Eksporto leidimą išduodanti institucija įrašo leidimo numerį, sudarytą taip: XXyyyy999999. XX yra išduodančiosios valstybės narės dviraidis geonomenklatūros kodas (1), yyyy – 4 skaitmenų leidimo išdavimo metai, 999999 – XXyyyy kodo dalies atžvilgiu unikalus 6 skaitmenų kodas, priskirtas išduodančiosios institucijos.

                        3 langelis

                        Galioja iki

                        Išduodančioji institucija gali nustatyti leidimo galiojimo pabaigos datą. Ši data negali būti vėlesnė nei 6 savaitės po šio reglamento įsigaliojimo.
                        Jei išduodančioji institucija nenustato galiojimo pabaigos datos, leidimas nustoja galioti ne vėliau kaip per 6 savaites nuo šio reglamento įsigaliojimo.

                        4 langelis

                        Išduodančioji institucija

                        Eksporto leidimą išdavusios valstybės narės institucijos visas pavadinimas ir adresas.

                        5 langelis

                        Paskirties šalis

                        Prekių, dėl kurių išduodamas leidimas, paskirties šalies dviraidis geonomenklatūros kodas.

                        6 langelis

                        Galutinis gavėjas

                        Prekių galutinio gavėjo visas asmenvardis, jei žinomas išduodant leidimą, ir, jei taikoma, EORI kodas. Jei išduodant leidimą galutinis gavėjas nežinomas, šis laukelis paliekamas tuščias.

                        7 langelis

                        Prekės kodas

                        Suderintos sistemos arba Kombinuotosios nomenklatūros (2) skaitinis kodas, pagal kurį išduodant leidimą klasifikuojamos eksportuojamos prekės.

                        8 langelis

                        Kiekis

                        Prekių kiekis, matuojamas 9 langelyje nurodytais vienetais.

                        9 langelis

                        Vienetas

                        Matavimo vienetas, kuriuo išreikštas 8 langelyje nurodytas kiekis. Prekėms, kurios skaičiuojamos vienetais (pvz., kaukės), naudojamas vienetas „P/ST“, o prekėms, kurios skaičiuojamos poromis (pvz., pirštinės), naudojamas vienetas „PA“.

                        10 langelis

                        Prekės aprašymas

                        Laisvos formos aprašymas, pakankamai tikslus, kad prekes būtų galima identifikuoti.

                        11 langelis

                        Vieta

                        Valstybės narės, kurioje yra prekės, geonomenklatūros kodas. Jei prekės yra išduodančiosios institucijos valstybėje narėje, šis langelis turi būti paliktas tuščias.

                        12 langelis

                        Parašas, antspaudas, vieta ir data

                        Išduodančiosios institucijos parašas ir antspaudas. Leidimo išdavimo vieta ir data.

               (1)  2012 m. lapkričio 27 d. Komisijos reglamentas (ES) Nr. 1106/2012, kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (OL L 328, 2012 11 28, p. 7).

               (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).


title: Komisijos įgyvendinimo reglamentas (ES) 2020/404 2020 m. kovo 12 d. kuriuo iš dalies keičiamas Reglamentas (EB) Nr. 594/2009 dėl tam tikrų prekių klasifikavimo Kombinuotojoje nomenklatūroje

text:
17.3.2020

                  LT

                  Europos Sąjungos oficialusis leidinys

                  L 80/1

         KOMISIJOS ĮGYVENDINIMO REGLAMENTAS (ES) 2020/404
         2020 m. kovo 12 d.
         kuriuo iš dalies keičiamas Reglamentas (EB) Nr. 594/2009 dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     Komisijos reglamentu (EB) Nr. 594/2009 (2) nustatyta, kad produktai, kurie, kaip aprašyta to reglamento priedo lentelės eilutėje, skirtoje 1 prekei, sudaryti iš pirminės formos vinilidenfluorido ir heksafluorpropileno kopolimero, klasifikuojami jiems priskiriant KN kodą 3904 69 90;

                     (2)

                     Komisijos reglamentu (ES) Nr. 861/2010 (3) KN kodas „3904 69 90 Kiti“ buvo pakeistas KN kodais „3904 69 20 Fluorelastomerai FKM“ ir „3904 69 80 Kiti“ siekiant įvesti specialų KN kodą, skirtą fluorelastomerams FKM;

                     (3)

                     Komisijos įgyvendinimo reglamentu (ES) Nr. 441/2013 (4) KN kodas 3904 69 90 Reglamento (EB) Nr. 594/2009 priede buvo pakeistas KN kodu 3904 69 80. Taigi Reglamento (EB) Nr. 594/2009 priedo lentelės eilutėje, skirtoje 1 prekei, aprašyto produkto klasifikacija nepakito – jis liko priskirtas prie „kitų“, nors tai prieštarauja bendrajai taisyklei, kad pirmenybė turi būti teikiama pozicijai, kurioje prekė aprašyta tiksliausiai, lyginant su kitomis pozicijomis, kuriose ji aprašyta bendriau;

                     (4)

                     tokie produktai kaip aprašytasis Reglamento (EB) Nr. 594/2009 priedo lentelės eilutėje, skirtoje 1 prekei, turi būti klasifikuojami jiems priskiriant KN kodą 3904 69 20„Fluorelastomerai FKM“, o ne priskiriami paskutinei likusiai subpozicijai „Kiti“;

                     (5)

                     dėl šios priežasties Reglamento (EB) Nr. 594/2009 priedo lentelės eilutė, skirta 1 punktui, turėtų būti išbraukta;

                     (6)

                     reikėtų nustatyti, kad remiantis Reglamentu (ES) Nr. 594/2009 suteikta privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (7)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamentas (EB) Nr. 594/2009 iš dalies keičiamas taip:

                        (1)

                        2 straipsnis papildomas šia pastraipa:
                        „Pagal šį reglamentą su pakeitimais, padarytais Įgyvendinimo reglamentu (ES) Nr. 441/2013, suteikta privalomąja tarifine informacija apie prekes, aprašytas 2009 m. liepos 8 d. priimtos šio reglamento redakcijos priedo lentelės 1 skilties 1 punkte, nuo 2020 m. balandžio 6 d. dar galima remtis tris mėnesius, kaip nustatyta Reglamento (ES) Nr. 952/2013 34 straipsnio 9 dalyje.“;

                        (2)

                        priedo lentelės eilutė, skirta 1 punktui, išbraukiama.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 12 d.

                  Komisijos vardu

                  Pirmininkės pavedimu

               Stephen QUEST

                  Generalinis direktorius

                  Mokesčių ir muitų sąjungos generalinis direktoratoas

            (1)  OL L 269, 2013 10 10, p. 1.

            (2)  2009 m. liepos 8 d. Komisijos reglamentas (EB) Nr. 594/2009 dėl tam tikrų prekių klasifikavimo Kombinuotojoje nomenklatūroje (OL L 178, 2009 7 9, p. 14).

            (3)  2010 m. spalio 5 d. Komisijos reglamentas (ES) Nr. 861/2010, iš dalies keičiantis Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedą (OL L 284, 2010 10 29, p. 1).

            (4)  2013 m. gegužės 7 d. Komisijos įgyvendinimo reglamentas (ES) Nr. 441/2013, kuriuo iš dalies keičiami arba panaikinami tam tikri reglamentai dėl prekių klasifikavimo Kombinuotojoje nomenklatūroje (OL L 130, 2013 5 15, p. 1).


title: Komisijos Įgyvendinimo Reglamentas (ES) 2020/405 2020 m. kovo 16 d. kuriuo nustatoma kokybės ataskaitų, teiktinų pagal Europos Parlamento ir Tarybos reglamentą (ES) 2018/1091 dėl integruotos ūkių statistikos, teikimo tvarka ir turinys (Tekstas svarbus EEE)

text:
17.3.2020

                  LT

                  Europos Sąjungos oficialusis leidinys

                  L 80/3

         KOMISIJOS ĮGYVENDINIMO REGLAMENTAS (ES) 2020/405
         2020 m. kovo 16 d.
         kuriuo nustatoma kokybės ataskaitų, teiktinų pagal Europos Parlamento ir Tarybos reglamentą (ES) 2018/1091 dėl integruotos ūkių statistikos, teikimo tvarka ir turinys
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 18 d. Europos Parlamento ir Tarybos reglamentą (ES) 2018/1091 dėl integruotos ūkių statistikos, kuriuo panaikinami reglamentai (EB) Nr. 1166/2008 ir (ES) Nr. 1337/2011 (1), ypač į jo 11 straipsnio 4 dalį,
         kadangi:

                     (1)

                     Reglamento (ES) 2018/1091 11 straipsnio 4 dalyje nustatytas reikalavimas valstybėms narėms dėl kiekvienų ataskaitinių metų pateikti Komisijai kokybės ataskaitas, kuriose aprašomas statistinis procesas, o Komisijai leidžiama priimti įgyvendinimo aktus, kuriais nustatoma tų ataskaitų teikimo praktinė tvarka ir turinys;

                     (2)

                     siekiant keistis kokybės duomenimis ir metaduomenimis, būtina užtikrinti bendrą kokybės ataskaitų teikimą;

                     (3)

                     šiame reglamente nustatytos priemonės atitinka Europos statistikos sistemos komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šiuo reglamentu nustatoma kokybės ataskaitų, kurias valstybės narės teikia Komisijai (Eurostatui) pagal Reglamentą (ES) 2018/1091, teikimo praktinė tvarka ir turinys.

            2 straipsnis
            1 straipsnyje nurodytose kokybės ataskaitose pateikiama informacija apie šio reglamento priede nustatytus kokybės kriterijus ir statistines sąvokas. Jose taip pat nurodomi visi atvejai, kai tų kokybės kriterijų nesilaikoma.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 16 d.

                  Komisijos vardu

                  Pirmininkė

               Ursula VON DER LEYEN

            (1)  OL L 200, 2018 8 7, p. 1.

            PRIEDAS
            Kokybės ataskaitos. Kokybės kriterijai ir statistinės sąvokos
            a)
                  Kokybės ataskaitose turi būti pateikiama informacija apie visus Reglamento (EB) Nr. 223/2009 12 straipsnio 1 dalyje nustatytus kokybės kriterijus, kaip nurodyta toliau.

            1.   REIKALINGUMAS

                        a)

                        duomenų naudotojų ir jų atitinkamų poreikių aprašymas ir tų poreikių pagrindimas;

                        b)

                        procedūros, kuriomis vertinamas naudotojų poreikių tenkinimas ir gaunami statistiniai rezultatai;

                        c)

                        mastas, kuriuo reikiama statistika yra prieinama.

                  2.   TIKSLUMAS

                        a)

                        tikslumo įvertinimas, kuriame apibendrinami įvairūs duomenų rinkinio komponentai;

                        b)

                        imties paklaidų aprašymas;

                        c)

                        bet kokių kitų paklaidų aprašymas.

                  3.   SAVALAIKIŠKUMAS IR PUNKTUALUMAS

                        a)

                        kiek laiko praėjo nuo aprašomo įvykio ar reiškinio iki momento, kai duomenys tapo prieinami (savalaikiškumas);

                        b)

                        kiek laiko praėjo nuo duomenų pateikimo tikslinės datos iki duomenų pateikimo faktinės datos (punktualumas).

                  4.   PRIEINAMUMAS IR AIŠKUMAS

                        a)

                        sąlygos ir priemonės, kuriomis naudotojai gali gauti ir naudoti duomenis, pvz., pranešimus spaudai, leidinius, internetines duomenų bazes ar prieigą prie mikroduomenų;

                        b)

                        sąlygos ir priemonės, kuriomis naudotojai gali interpretuoti duomenis, pvz., dokumentai apie metodiką ir kokybės valdymą.

                  5.   PALYGINAMUMAS

                        a)

                        mastas, kuriuo statistika yra palyginama kitų geografinių vietovių atžvilgiu;

                        b)

                        mastas, kuriuo statistika yra palyginama laikui bėgant.

                  6.   SUDERINAMUMAS

                        a)

                        mastas, kuriuo statistika yra suderinama su iš kitų šaltinių gautais duomenimis (skirtingų temų duomenų suderinamumas);

                        b)

                        mastas, kuriuo statistika yra nuosekli konkrečiame duomenų rinkinyje (vidaus suderinamumas).

                  b)
                  Valstybės narės ataskaitose taip pat turi pateikti informaciją apie toliau nurodytus aspektus.

            1.   KOKYBĖS VALDYMAS

                        a)

                        statistinių produktų ir procesų kokybės valdymo sistemos;

                        b)

                        jų duomenų kokybės vertinimas.

                  2.   DUOMENŲ TIKSLINIMAS

                        a)

                        tikslinimo politika ir, jei taikoma, kodėl buvo tikslinami patvirtinti duomenys, pvz., nauji duomenų šaltiniai, nauji metodai ar kita svarbi informacija;

                        b)

                        visų tikslinimų datos, dydis ir mastas.

                  c)
                  Pagal Reglamento (ES) 2018/1091 11 straipsnio 4 dalį kokybės ataskaitose turi būti pateikiama informacija apie statistinį procesą, visų pirma metodiką ir taikomus imčių sąrašus, kaip nurodyta toliau.

            1.   STATISTINIS PATEIKIMAS
            Toliau nurodyti skleidžiamų duomenų, kurie gali būti pateikiami kaip lentelės, grafikai ar žemėlapiai, aspektai:

                        a)

                        duomenų aprašymas;

                        b)

                        klasifikavimo sistema;

                        c)

                        sektorių aprėptis;

                        d)

                        statistikos sąvokos ir apibrėžtys;

                        e)

                        statistinis vienetas;

                        f)

                        statistinė visuma;

                        g)

                        aprėpiama teritorija (geografinė aprėptis);

                        h)

                        laiko aprėptis (laikotarpis, kurio duomenų turima);

                        i)

                        ataskaitinis laikotarpis (kuriam laikotarpiui skirta ataskaita);

                        j)

                        matavimo vienetas.

                  2.   STATISTINIS APDOROJIMAS
            Toliau nurodyti visų su duomenimis atliktų operacijų naujai informacijai gauti aspektai:

                        a)

                        imčių sąrašai;

                        b)

                        imties sudarymas (jei reikia);

                        c)

                        pagrindiniai duomenys;

                        d)

                        duomenų rinkimo dažnumas;

                        e)

                        duomenų rinkimo metodas, įskaitant, jei reikia, klausimynus (anglų kalba);

                        f)

                        duomenų patvirtinimas;

                        g)

                        duomenų rengimas;

                        h)

                        duomenų koregavimas.

                  3.   SKELBIMO POLITIKA
            Duomenų sklaidos nacionaliniu lygmeniu taisyklės.
            4.   SKLAIDOS DAŽNUMAS
            Duomenų sklaidos nacionaliniu lygmeniu dažnumas.
            d)   Pagal Reglamento (EB) Nr. 223/2009 2 straipsnio 1 dalies a, e ir f punktuose nurodytus statistikos principus valstybės narės privalo pateikti ataskaitą apie toliau nurodytus aspektus.
            1.   INSTITUCINIAI ĮGALIOJIMAI

                        a)

                        teisės aktai ar kiti susitarimai, kuriais nustatoma atsakomybė ir įgaliojimai rinkti, tvarkyti ir skleisti statistinius duomenis;

                        b)

                        duomenis rengiančių subjektų dalijimosi duomenimis ir koordinavimo tvarka.

                  2.   KONFIDENCIALUMAS

                        a)

                        teisėkūros priemonės ar kitos oficialios procedūros, kuriomis užkertamas kelias bet kokiam duomenų neteisėtam atskleidimui, dėl kurio būtų įmanoma tiesiogiai ar netiesiogiai nustatyti asmens ar ekonominės veiklos vykdytojo tapatybę;

                        b)

                        mikroduomenų ir suvestinių duomenų tvarkymo taisyklės statistiniam konfidencialumui ir neteisėto atskleidimo prevencijai užtikrinti.

                  3.   SĄNAUDOS IR NAŠTA

                        a)

                        sąnaudos ir našta, susijusios su statistinių produktų rinkimu ir rengimu;

                        b)

                        respondentams tenkanti našta;

                        c)

                        vidutinė pokalbių su ūkio subjektais trukmė (jei tai įmanoma ir reikalinga atsižvelgiant į duomenų rinkimo metodą).


title: Komisijos Įgyvendinimo Reglamentas (ES) 2020/410 2020 m. kovo 12 d. kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas „Queso de Valdeón“ (SGN)

text:
18.3.2020

                  LT

                  Europos Sąjungos oficialusis leidinys

                  L 81/1

         KOMISIJOS ĮGYVENDINIMO REGLAMENTAS (ES) 2020/410
         2020 m. kovo 12 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas „Queso de Valdeón“ (SGN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Ispanijos pateiktą saugomos geografinės nuorodos „Queso de Valdeón“, kuri įregistruota Komisijos reglamentu (EB) Nr. 135/2004 (2), specifikacijos pakeitimo paraišką;

                     (2)

                     remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje (3), kaip reikalaujama minėto reglamento 50 straipsnio 2 dalies a punkte;

                     (3)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbtas pavadinimo „Queso de Valdeón“ (SGN) specifikacijos pakeitimas patvirtinamas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 12 d.

                  Komisijos vardu

                  Pirmininkės pavedimu

               Janusz WOJCIECHOWSKI

                  Komisijos narys

            (1)  OL L 343, 2012 12 14, p. 1.

            (2)  2004 m. sausio 27 d. Komisijos reglamentas (EB) Nr. 135/2004, papildantis Reglamento (EB) Nr. 2400/96 dėl tam tikrų pavadinimų įtraukimo į „Saugomų kilmės vietos nuorodų ir saugomų geografinių nuorodų registrą“ priedą (Fraise du Périgord ir Queso de Valdeón) (OL L 21, 2004 1 28, p. 9.)

            (3)  OL C 375, 2019 11 6, p. 30.


title: Komisijos įgyvendinimo reglamentas (ES) 2020/412 2020 m. kovo 12 d. kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas („Cinta Senese“ (SKVN))

text:
19.3.2020

                  LT

                  Europos Sąjungos oficialusis leidinys

                  L 82/1

         KOMISIJOS ĮGYVENDINIMO REGLAMENTAS (ES) 2020/412
         2020 m. kovo 12 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas („Cinta Senese“ (SKVN))
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Italijos pateiktą saugomos kilmės vietos nuorodos „Cinta Senese“, kuri įregistruota Komisijos įgyvendinimo reglamentu (ES) Nr. 217/2012 (2), specifikacijos pakeitimo paraišką;

                     (2)

                     remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje (3), kaip reikalaujama minėto reglamento 50 straipsnio 2 dalies a punkte;

                     (3)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbtas pavadinimo „Cinta Senese“ (SKVN) specifikacijos pakeitimas patvirtinamas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 12 d.

                  Komisijos vardu

                  Pirmininkės pavedimu

               Janusz WOJCIECHOWSKI

                  Komisijos narys

            (1)  OL L 343, 2012 12 14, p. 1.

            (2)  2012 m. kovo 13 d. Komisijos įgyvendinimo reglamentas (ES) Nr. 217/2012, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Cinta Senese (SKVN)] (OL L 75, 2012 3 15, p. 1).

            (3)  OL C 393, 2019 11 20, p. 3.


title: 2019 m. balandžio 8 d. Komisijos įgyvendinimo reglamentas (ES) 2019/561, kuriuo dėl paruoštų arba konservuotų gaminių iš tunų filė Žaliajam Kyšuliui laikinai leidžiama nukrypti nuo lengvatinės kilmės taisyklių, nustatytų Deleguotajame reglamente (ES) 2015/2446

text:
9.4.2019

                  LT

                  Europos Sąjungos oficialusis leidinys

                  L 98/13

         KOMISIJOS ĮGYVENDINIMO REGLAMENTAS (ES) 2019/561
         2019 m. balandžio 8 d.
         kuriuo dėl paruoštų arba konservuotų gaminių iš tunų filė Žaliajam Kyšuliui laikinai leidžiama nukrypti nuo lengvatinės kilmės taisyklių, nustatytų Deleguotajame reglamente (ES) 2015/2446
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 64 straipsnio 6 dalį ir 66 straipsnio b punktą,
         kadangi:

                     (1)

                     Žaliasis Kyšulys yra šalis, kuriai taikoma bendroji lengvatų sistema, Europos Parlamento ir Tarybos reglamente (ES) Nr. 978/2012 (2) nurodyta kaip BLS. BLS taikymo tikslais lengvatinės kilmės taisyklės, išskyrus procedūrines taisykles, nustatytos Komisijos deleguotajame reglamente (ES) 2015/2446 (3);

                     (2)

                     2018 m. spalio 22 d. raštu Žaliasis Kyšulys pateikė prašymą pratęsti nuo lengvatinės kilmės taisyklių, nustatytų Deleguotajame reglamente (ES) 2015/2446, nukrypti leidžiančios nuostatos, kurią buvo leista taikyti Komisijos įgyvendinimo reglamentu (ES) 2017/967 (4), galiojimą. Prašymas pateiktas dėl metinio 5 000 tonų paruoštų arba konservuotų gaminių iš tunų kiekio ir apima laikotarpį iki Sąjungos ir Vakarų Afrikos ekonominės partnerystės susitarimo (EPS), kuris parafuotas 2014 m. birželio 30 d., įsigaliojimo. Pagal prašomą nukrypti leidžiančią nuostatą šie produktai būtų laikomi Žaliojo Kyšulio kilmės produktais, net jeigu jie pagaminti iš kilmės statuso neturinčių žuvų, bet pagaminti Žaliajame Kyšulyje;

                     (3)

                     prašyme leisti taikyti nukrypti leidžiančią nuostatą Žaliasis Kyšulys paaiškino, kad jo laivynas šiuo metu jo vandenyse tunų sugauna mažai ir kad be nukrypti leidžiančios nuostatos jo turimo laivyno galimybės žvejoti už savo teritorinių vandenų yra ribotos. Be to, tunų žvejybos sezonas trunka tik keturis mėnesius per metus. Dėl to mažėja galimybių sugauti kilmės statusą turinčių tunų. Dar vienas svarbus elementas yra neseniai išplėtota Žaliojo Kyšulio uosto infrastruktūra. Todėl dabar galima tvarkyti didesnius tunų kiekius, taigi tunų žvejybos pramonė turi galimybių augti. Galiausiai prašyme pabrėžti sunkumai, su kuriais susidūrė Žaliasis Kyšulys dėl vėluojančio Sąjungos ir Vakarų Afrikos EPS įsigaliojimo. Jame taip pat pabrėžta, kad Žaliajam Kyšuliui reikia leisti taikyti nuo lengvatinės kilmės taisyklių nukrypti leidžiančią nuostatą, kad būtų galima kompensuoti tai, kad vis dar negalima remtis kumuliacijos taisyklėmis pagal EPS, nes teisinė su šiuo susitarimu susijusi padėtis nepasikeitė;

                     (4)

                     prašyme pateikti argumentai rodo, kad netaikant nukrypti leidžiančios nuostatos, Žaliojo Kyšulio žuvų perdirbimo pramonės galimybė eksportuoti minimus produktus į Sąjungą pagal BLS iš esmės sumažėtų. Tai galėtų trukdyti toliau vystytis Žaliojo Kyšulio nedidelių pelaginės žvejybos laivų laivynui ir neleisti ateityje Žaliajam Kyšuliui laikytis šiems produktams taikomų kilmės taisyklių;

                     (5)

                     todėl Žaliajam Kyšuliui turėtų būti leista taikyti laikiną nuostatą, leidžiančią nukrypti nuo lengvatinės kilmės taisyklių reikalavimo, kad produktai, kuriuose yra ne vien tik lengvatomis besinaudojančioje šalyje gautų medžiagų, laikomi kilusiais iš lengvatomis besinaudojančios šalies, tik jeigu tos medžiagos buvo pakankamai apdorotos arba perdirbtos. Nukrypti leidžianti nuostata turėtų būti taikoma metiniam 5 000 tonų paruoštų arba konservuotų gaminių iš tunų kiekiui. Nukrypti leidžiančios nuostatos taikymo trukmė turėtų būti vienų metų laikotarpis, kad būtų galima įvertinti Žaliojo Kyšulio gebėjimus ir pastangas pasirengti laikytis minimų produktų kilmės taisyklių. Jeigu EPS įsigaliotų iki tų vienų metų laikotarpio pabaigos, nukrypti leidžiančios nuostatos galiojimas turėtų baigtis dieną prieš EPS įsigaliojimą;

                     (6)

                     šio reglamento priede nustatyti kiekiai turėtų būti administruojami vadovaujantis Komisijos įgyvendinimo reglamento (ES) 2015/2447 (5) 49–54 straipsniais, kuriais reglamentuojamas tarifinių kvotų administravimas;

                     (7)

                     nukrypti leidžiančią nuostatą turėtų būti leidžiama taikyti su sąlyga, kad Žaliojo Kyšulio muitinė imsis reikiamų priemonių eksportuojamų produktų, kuriems taikoma nukrypti leidžianti nuostata, kiekio patikrinimams atlikti ir kad ji Komisijai perduos kiekio, dėl kurio pagal šį reglamentą išduoti A formos prekių kilmės sertifikatai, ataskaitą ir tų sertifikatų serijos numerius. Jei registruotųjų eksportuotojų (REX) sistema pagal Įgyvendinimo reglamento (ES) 2015/2447 79 straipsnį Žaliajame Kyšulyje būtų pradėta taikyti 2019 m., ta pati taisyklė turėtų būti taikoma ir registruotųjų eksportuotojų surašytiems pareiškimams apie prekių kilmę;

                     (8)

                     šiame reglamente numatytos priemonės turėtų įsigalioti kuo greičiau po jo paskelbimo, siekiant atsižvelgti į Žaliojo Kyšulio padėtį ir leisti šiai šaliai ilgiau nedelsiant pasinaudoti nukrypti leidžiančia nuostata;

                     (9)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Nukrypstant nuo Deleguotojo reglamento (ES) 2015/2446 41 straipsnio b punkto ir 45 straipsnio, Žaliajame Kyšulyje iš kilmės statuso neturinčių tunų pagaminti paruošti arba konservuoti gaminiai, kurių KN kodai yra 1604 14, 1604 20 ir 0304 87, laikomi Žaliojo Kyšulio kilmės produktais pagal šio reglamento 2, 3 ir 4 straipsnius.

            2 straipsnis

               1.   Nukrypti leidžianti nuostata taikoma produktams, eksportuotiems iš Žaliojo Kyšulio ir deklaruotiems išleidimui į laisvą apyvartą Sąjungoje įforminti, nuo 2019 m. sausio 1 d. iki:

                           a)

                           2019 m. gruodžio 31 d. arba,

                           b)

                           jeigu 2014 m. birželio 30 d. parafuotas Sąjungos ir Vakarų Afrikos ekonominės partnerystės susitarimas (EPS) įsigaliotų 2019 m. gruodžio 31 d. arba anksčiau, – iki dienos prieš EPS įsigaliojimą.

               2.   Nukrypti leidžianti nuostata taikoma produktų kiekiui, neviršijančiam priede nurodyto metinio kiekio.

               3.   Nukrypti leidžianti nuostata taikoma, jeigu laikomasi Deleguotojo reglamento (ES) 2015/2446 43 straipsnyje nustatytų sąlygų.

            3 straipsnis
            Šio reglamento priede nustatyti kiekiai administruojami vadovaujantis Įgyvendinimo reglamento (ES) 2015/2447 49–54 straipsniais, kuriais reglamentuojamas tarifinių kvotų administravimas.

            4 straipsnis
            Nukrypti leidžiančią nuostatą leidžiama taikyti toliau nurodytomis sąlygomis:

                        1.

                        Žaliojo Kyšulio muitinė imasi 1 straipsnyje nurodytų eksportuojamų produktų kiekio patikrinimams atlikti būtinų priemonių.

                        2.

                        A formos prekių kilmės sertifikato, išduoto Žaliojo Kyšulio kompetentingų institucijų remiantis šiuo reglamentu, 4 langelyje įrašomas šis tekstas: „Nukrypti leidžianti nuostata – Komisijos įgyvendinimo reglamentas (ES) 2019/561“. Jei Žaliajame Kyšulyje 2019 m. bus pradėta taikyti registruotųjų eksportuotojų (REX) sistema, šis tekstas turės būti įrašomas į registruotųjų eksportuotojų surašomus pareiškimus apie prekių kilmę.

                        3.

                        Žaliojo Kyšulio kompetentingos institucijos kas ketvirtį Komisijai pateikia kiekio, dėl kurio pagal šį reglamentą išduoti kilmės sertifikatai ir (arba) surašyti pareiškimai apie prekių kilmę, ataskaitą ir tų kilmės įrodymų serijos numerius.

            5 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. sausio 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. balandžio 8 d.

                  Komisijos vardu

                  Pirmininkas

               Jean-Claude JUNCKER

            (1)  OL L 269, 2013 10 10, p. 1.

            (2)  2012 m. spalio 25 d. Europos Parlamento ir Tarybos reglamentas (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (OL L 303, 2012 10 31, p. 1).

            (3)  2015 m. liepos 28 d. Komisijos deleguotasis reglamentas (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos (OL L 343, 2015 12 29, p. 1).

            (4)  2017 m. birželio 8 d. Komisijos įgyvendinimo reglamentas (ES) 2017/967, kuriuo dėl gaminių arba konservų iš tunų filė Žaliajam Kyšuliui laikinai leidžiama nukrypti nuo lengvatinės kilmės taisyklių, nustatytų Deleguotajame reglamente (ES) 2015/2446 (OL L 146, 2017 6 9, p. 10).

            (5)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).

            PRIEDAS

                        Kvotos Nr.

                        KN kodas

                        TARIC kodas

                        Prekių aprašymas

                        Laikotarpiai

                        Metinis kiekis (neto masė tonomis)

                        09.1602

                        1604 14 21 00
                        1604 14 26 90
                        1604 14 28 00
                        1604 20 70 50
                        1604 20 70 55
                        1604 14 31 90
                        1604 14 36 90
                        1604 14 38 00
                        1604 20 70 99
                        0304 87 00 90
                        1604 14 41 20
                        1604 14 46 29
                        1604 14 48 20
                        1604 20 70 45
                        0304 87 00 20
                        1604 14 41 30
                        1604 14 48 30

                        10

                        Paruošti arba konservuoti gaminiai iš dryžųjų tunų (Katsuwonus pelamis) filė ir nugarinės
                        Paruošti arba konservuoti gaminiai iš gelsvauodegių tunų (Thunnus albacares) filė ir nugarinės
                        Paruošti arba konservuoti gaminiai iš didžiaakių tunų (Thunnus obesus) filė ir nugarinės
                        Paruošti gaminiai iš ilgapelekių tunų (Thunnus alalunga)

                        Nuo 2019 1 1 iki pagal 2 straipsnio 1 dalį nustatytos datos

                        5 000  tonų


title: 2019 m. balandžio 17 d. Komisijos įgyvendinimo reglamentas (ES) 2019/619 dėl trisdešimt penktojo dalinio kvietimo dalyvauti konkurse, paskelbtame Įgyvendinimo reglamentu (ES) 2016/2080, mažiausios nugriebto pieno miltelių pardavimo kainos nustatymo

text:
17.4.2019

                  LT

                  Europos Sąjungos oficialusis leidinys

                  LI 106/1

         KOMISIJOS ĮGYVENDINIMO REGLAMENTAS (ES) 2019/619
         2019 m. balandžio 17 d.
         dėl trisdešimt penktojo dalinio kvietimo dalyvauti konkurse, paskelbtame Įgyvendinimo reglamentu (ES) 2016/2080, mažiausios nugriebto pieno miltelių pardavimo kainos nustatymo
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1),
         atsižvelgdama į 2016 m. gegužės 18 d. Komisijos įgyvendinimo reglamentą (ES) 2016/1240, kuriuo nustatomos Europos Parlamento ir Tarybos reglamento (ES) Nr. 1308/2013 nuostatų dėl valstybės intervencijos ir paramos privačiajam sandėliavimui taikymo taisyklės (2), ypač į jo 32 straipsnį,
         kadangi:

                     (1)

                     Komisijos įgyvendinimo reglamentu (ES) 2016/2080 (3) pradedamas nugriebto pieno miltelių pardavimas konkurso tvarka;

                     (2)

                     atsižvelgiant į trisdešimt penktojo dalinio kvietimo dalyvauti konkurse paraiškas, reikėtų nustatyti mažiausią pardavimo kainą;

                     (3)

                     šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Trisdešimt penktojo dalinio kvietimo dalyvauti nugriebto pieno miltelių pardavimo konkurse, paskelbtame Įgyvendinimo reglamentu (ES) 2016/2080, kurio paraiškų teikimo laikotarpis baigėsi 2019 m. balandžio 16 d., mažiausia pardavimo kaina yra 166,00 EUR už 100 kg.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. balandžio 17 d.

                  Komisijos vardu

                  Pirmininko pavedimu

               Jerzy PLEWA

                  Generalinis direktorius

                  Žemės ūkio ir kaimo plėtros generalinis direktoratas

            (1)  OL L 347, 2013 12 20, p. 671.

            (2)  OL L 206, 2016 7 30, p. 71.

            (3)  2016 m. lapkričio 25 d. Komisijos įgyvendinimo reglamentas (ES) 2016/2080, kuriuo pradedamas nugriebto pieno miltelių pardavimas konkurso tvarka (OL L 321, 2016 11 29, p. 45).